ข้อบัญญัติองค์การบริหารส่วนตำบลท่าข้าม เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในท้องที่เขตองค์การบริหารส่วนตำบลท่าข้าม อำเภอหาดใหญ่ จังหวัดสงขลา (ฉบับที่ 2) พ.ศ. 2560
ข้อบัญญัติองค์การบริหารส่วนตำบลท่าข้าม
ข้อบัญญัติองค์การบริหารส่วนตำบลท่าข้าม
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในท้องที่เขตองค์การบริหารส่วนตำบลท่าข้าม
อำเภอหาดใหญ่ จังหวัดสงขลา
(ฉบับที่
๒) พ.ศ. ๒๕๖๐[๑]
 

โดยที่เป็นการสมควรแก้ไขปรับปรุงข้อบัญญัติองค์การบริหารส่วนตำบลท่าข้าม
ว่าด้วยกำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภทในท้องที่เขตองค์การบริหารส่วนตำบลท่าข้าม
อำเภอหาดใหญ่ จังหวัดสงขลา

อาศัยอำนาจตามความในมาตรา ๙ วรรคสอง แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
(ฉบับที่ ๒) พ.ศ. ๒๕๓๕ และมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ องค์การบริหารส่วนตำบลท่าข้าม โดยความเห็นชอบของสภาองค์การบริหารส่วนตำบลท่าข้ามและนายอำเภอหาดใหญ่
จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลท่าข้าม เรื่อง กำหนดบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิดหรือบางประเภท ในท้องที่เขตองค์การบริหารส่วนตำบลท่าข้าม
อำเภอหาดใหญ่ จังหวัดสงขลา (ฉบับที่ ๒) พ.ศ. ๒๕๖๐

ข้อ ๒ ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปและให้สิ้นสุดระยะเวลาการใช้บังคับเมื่อมีการประกาศกฎกระทรวงให้ใช้บังคับผังเมืองรวมเมืองหาดใหญ่
จังหวัดสงขลา ที่ออกตามความในพระราชบัญญัติการผังเมือง พ.ศ. ๒๕๑๘

ข้อ ๓ ให้ยกเลิกความในข้อ ๙ แห่งข้อบัญญัติองค์การบริหารส่วนตำบลท่าข้าม
เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในท้องที่เขตองค์การบริหารส่วนตำบลท่าข้าม
อำเภอหาดใหญ่ จังหวัดสงขลา พ.ศ. ๒๕๕๖ และให้ใช้ข้อความนี้แทน
ข้อ ๙ อาคารที่มีอยู่แล้วในพื้นที่ที่กำหนดตามข้อ
๔ ข้อ ๕ ข้อ ๖ และข้อ ๗ ก่อนหรือในวันที่ข้อบัญญัตินี้ใช้บังคับให้ได้รับการยกเว้นไม่ต้องปฏิบัติตามข้อบัญญัตินี้
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทต้องห้ามตามที่กำหนดในข้อ
๔ ข้อ ๕ ข้อ ๖ และข้อ ๗
แต่ทั้งนี้ ให้โรงงานที่ได้รับอนุญาตให้ประกอบกิจการอยู่เดิมก่อนที่ข้อบัญญัตินี้มีผลบังคับใช้
และยังประกอบกิจการอยู่สามารถขยายพื้นที่ก่อสร้างโรงงานได้ เฉพาะในดินแปลงเดียวกันหรือติดต่อเป็นแปลงเดียวกันกับแปลงที่ดินที่เป็นที่ตั้งของโรงงานเดิม
ซึ่งเจ้าของโรงงานเดิมเป็นผู้ถือกรรมสิทธิ์ หรือมีสิทธิครอบครองอยู่ก่อนที่ข้อบัญญัตินี้มีผลบังคับ
ทั้งนี้
ไม่เกินหนึ่งเท่าของพื้นที่ของโรงงานที่ใช้ผลิตอยู่เดิม

ข้อ ๔ ให้นายกองค์การบริหารส่วนตำบลท่าข้ามรักษาการตามข้อบัญญัตินี้


ประกาศ
ณ วันที่ ๒๐ เมษายน พ.ศ. ๒๕๖๐
สินธพ อินทรัตน์
นายกองค์การบริหารส่วนตำบลท่าข้าม







พรวิภา/อัญชลี/จัดทำ
๘ มิถุนายน
๒๕๖๐



























[๑] ราชกิจจานุเบกษา
เล่ม ๑๓๔/ตอนพิเศษ ๑๕๓ ง/หน้า ๒๓/๗ มิถุนายน ๒๕๖๐